32006R0300
L 056/1
JURNALUL OFÍCIAL AL UNIUNII EUROPENE
REGULAMENTUL (CE) NR. 300/2006 AL CONSILIULUI
de modificare a Regulamentului (CE) nr. 1255/96 de suspendare temporară a drepturilor autonome prevăzute de Tariful Vamal Comun pentru anumite produse industriale, agricole și piscicole
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
Este în interesul Comunității să fie suspendate total sau parțial drepturile autonome prevăzute de Tariful Vamal Comun pentru un anumit număr de produse noi care nu figurează în anexa la Regulamentul (CE) nr. 1255/96 al Consiliului (1).
(2)
Un anumit număr de produse prevăzute de regulamentul menționat anterior, pentru care nu mai este în interesul Comunității să se mențină o suspendare a drepturilor autonome prevăzute de Tariful Vamal Comun sau a căror descriere este necesar să fie modificată, luând în considerare evoluția tehnică și tendințele economice ale pieței, ar trebui retrase de pe lista din anexa la acesta.
(3)
Prin urmare, ar trebui ca produsele a căror descriere este necesar să fie modificată să fie considerate produse noi.
(4)
Ținând seama de numărul mare de modificări care intră în vigoare de la 1 ianuarie 2006, este necesar, din motive de claritate pentru utilizator, ca anexa la Regulamentul (CE) nr. 1255/96 să fie înlocuită cu o versiune complet nouă cu efect de la această dată.
(5)
Ar trebui ca perioada de valabilitate a măsurii să se întindă de la 1 ianuarie 2006 la 31 decembrie 2008, pentru ca, pe parcursul acesteia, să fie efectuate controale economice ale diferitelor suspendări. Opt ani de experiență au arătat necesitatea de a prevedea o dată a expirării pentru suspendările enumerate în anexa la prezentul regulament, pentru a garanta că se ține seama de evoluția tehnologică și economică. Acest principiu nu ar trebui să excludă încetarea anticipată a anumitor măsuri sau menținerea lor după această perioadă, în cazul în care sunt invocate motive economice, în conformitate cu principiile definite în comunicarea Comisiei privind suspendările și contingentele tarifare autonome (2).
(6)
Prin urmare, Regulamentul (CE) nr. 1255/96 trebuie modificat în consecință.
(7)
Având în vedere importanța economică a prezentului regulament, este necesar să se invoce urgența prevăzută la punctul 1.3 din protocolul anexat la Tratatul privind Uniunea Europeană și la tratatele de instituire a Comunităților Europene privind rolul parlamentelor naționale în Uniunea Europeană.
(8)
Deoarece prezentul regulament trebuie să se aplice de la 1 ianuarie 2006, este necesar ca acesta să intre în vigoare de îndată,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1255/96 se înlocuiește cu anexa la prezentul regulament.
Articolul 2
Suspendările temporare ale drepturilor autonome prevăzute de Tariful Vamal Comun pentru produsele enumerate în anexă se aplică de la 1 ianuarie 2006. Cu excepția cazului în care Consiliul Uniunii Europene decide altfel, aceste suspendări expiră la 31 decembrie 2008.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 ianuarie 2006.